|  |  |  |  |  |
| --- | --- | --- | --- | --- |
| IZVJEŠĆE O PROVEDENOM SAVJETOVANJU SA ZAINTERESIRANOM JAVNOŠĆU | | | | |
| Naziv nacrta zakona, drugog propisa ili akta | Nacrt prijedloga - Prijedlog PROGRAMA JAVNIH POTREBA U PREDŠKOLSKOM ODGOJU I OBRAZOVANJU GRADA ŠIBENIKA ZA 2023. GODINU | | | |
| Naziv tijela nadležnog za izradu nacrta i provedbu savjetovanja | Grad Šibenik – Upravni odjel za društvene djelatnosti | | | |
| Svrha dokumenta | Osnovni cilj savjetovanja je dobivanje povratnih informacija od zainteresirane javnosti o nacrtu prijedloga akta- Prijedlog PROGRAMA JAVNIH POTREBAU PREDŠKOLSKOM ODGOJU I OBRAZOVANJU GRADA ŠIBENIKA ZA 2023. GODINU | | | |
| Koji su predstavnici zainteresirane javnosti bili uključeni u postupak izrade odnosno u rad stručne radne skupine za izradu nacrta? | / | | | |
| Je li nacrt bio objavljen na internetskim stranicama ili na drugi odgovarajući način?  Ako jest, kada je nacrt objavljen, na kojoj internetskoj stranici i koliko je vremena ostavljeno za savjetovanje?  Ako nije, zašto? | *Internetske stranice tijela nadležnog za izradu nacrta* | | DA | NE |
| Prijedlog je javno objavljen u razdoblju od 10. – 14. studenoga 2022. godine na službenoj internetskoj stranici Grada Šibenika | | | |
| Koji su predstavnici zainteresirane javnosti dostavili svoja očitovanja? | Zaprimljen je 116 komentar/primjedba/zahtjev kako je prikazano u nastavku: | | | |
| ANALIZA DOSTAVLJENIH PRIMJEDBI  Primjedbe koje nisu prihvaćene | 1.Josipa Plenča – zaprimljeno izvan roka  2.ANONIMNO prazan obrazac  3.Helena Sarić ; Tonka Gaši; Mario Žumberac; Marijana Florjanić : Primjedba ide na to da se za djecu upisanu u privatne i vjerske vrtiće želi izdvojiti 1.120.000,00 eura u naredne tri godine što svakako neće biti dovoljno da nam uplatnice ostanu na trenutnoj razini, a kamoli da se smanje. Želim povećanje sredstava i jednakost za svu djecu! Želim jednaki iznos subvencija prema naputku Pravobraniteljice za djecu Republike Hrvatske. Preračunato u jezik brojeva to iznosi – 1.710.494 eura!  4.Petra Pešić : Ne slažemo se s prijedlogom grada Šibenika i tražimo da za svako dijete je subvencija jednaka.  5.ANONIMNO: Grad Šibenik se promovira kao Grad prijatelj djece, sukladno tom trebao bi tretirati svu djecu jednako. S obzirom da nemate kapaciteta za primiti svu djecu u gradski vrtić morate ih izjednačiti. Nažalost, Vaša prepucavanja s osnivačima privatnih i vjerskih vrtića na kraju platimo mi roditelji djece u privatnim vrtićima.  6.Ivan Ružić : Želimo povećanje sredstava subvencija za upis djece u privatne vrtiće i jednaka prava za SVU djecu  **7.ANONIMNO:** Moramo li mi, roditelji, moliti da uskladite subvencije? Tko to daje sebi za pravo na takav perfidan način, zaključiti i nametnuti, da imam novaca na skuplju članarinu za vrtić? Tko si daje pravo unazaditi obiteljski budžet, ugroziti financije i zdravlje i sigurnost mog djeteta i djece svih vrtićara? I svih braća i sestara? Uzimate nam svima iz usta! Doslovno! Ako ste prijatelj djece, i moje dijete je "dijete grada", i poduzmete nešto, a možete. Stvar je samo da li želite. Ne ugrožavajte financije, zdravlje, sigurnost i hranu mojoj obitelji i obiteljima svih članova privatnih i vjerskih vrtića. Mi nismo izrodi ljudskog roda kad nema izbora, a kad su izbori, onda vrijedimo bar nešto. Hvala!!!  8.ANONIMNO: Nacrt ne predlaže jednak iznos subvencije za svako dijete ovog grada, neovisno o kojoj predškolskoj ustanovi se dijete nalazi.Jedno – dijete – jedna subvencija. Dok god tako ne bude, govorenje o jednakim mjesečnim iznosima na uplatnicama je neostvariva nebuloza, naročito ako se očekuje jednak kvalitetan rad s djecom, tj. nastavak istog. Nacrt nije u skladu s potrebama.  9.Marina Grgić; Andrea Kardum; Toni Stošić; Katarina Živković; Ana Antunović; Tomislav Budinčević; Marijana Čvrljak Majkić; Sanda Zoričić; Sanja Živković; Tea Badžim; Kristina Lemac; Rozalija Banovac; Antonia Petković; Lidija Papak; Bernardica Sablić; Marina Šola; Ana Berić; Nikolina Topčić; Ivana Bačelić; Antonio Petković; Tina Malenica; Vladimir Cibola Jasna Šupe; Afrodita Rekić;Marija Šero; Marina Silov; Kristina Tursan; Grozdana Jurčić; Valentina Kalais; Franka Šunjerga; Katarina Guberina; Josip Đaković; Nera Žonja; Ivan Vukadin; Ivana Vlaić; Vedrana Labrović; Josip Baranović; Tona KlarićAntonia Kundid; Daliborka Bjeloš; Marina Jušić; Nataša Jurešić; Krešimir Gović; Ivana Mrčela; Franka Pašara; Marijana Mutić; Katarina Knez; Katarina Peran; Anita Travčić; Andrea Nikolac; Franko Sarađen; i 5 OSOBA ANONIMNO: Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7. U čl. 9. st. 3. navodi se iznos od 1.120.000 eura planiran za potrebe ustanova predškolskog odgoja i obrazovanja grada Šibenika, a popisane u čl. 7. Nacrta, a isti ne predstavlja zadovoljavajući iznos jer se radi o povećanju od svega 21% sredstava u odnosu na 2022. godinu. S obzirom da sam kao roditelj djece upisane u navedene ustanove već od rujna 2022. primorana plaćati cijenu veću 22% u odnosu na prethodnu pedagošku godinu, uvjerenja sam da će cijena usluge u 2023. godini rasti zbog općeg povećanja troškova kojima smo svi svjedoci. Smatram da grad Šibenik nije detaljno uzeo u obzir potrebe svojih građana, a radi se o skupini preko 1000 roditelja, koji svaki mjesec izdvajaju po 980,00 kn za pohađanje vrtića. Podizanje iznosa subvencije od strane grada planirano je u prosjeku oko 190,00 kn po djetetu što ne snižava ni trenutnu cijenu usluge, a kamoli cijenu usluge u 2023. godini. Stoga se predlaže pronalaženje sredstava unutar prijedloga Proračuna za 2023.-2025. kako bi se korisnicima usluga privatnih i vjerskih vrtića omogućila manja cijena kroz pravedniju raspodjelu subvencija cijene.  10.Loredana Huljev: Izražavam nezadovoljstvo s iznosom koji Grad namjerava utrošiti za potrebe predškolskog odgoja i obrazovanja djece grada Šibenika. Uplatnice su još početkom rujna, uslijed inflacije i općeg rasta životnih troškova, rasle. Ne slažem se s prijedlogom raspodjele sredstava u Programu javnih potreba u predškolskom odgoju i obrazovanju grada Šibenika u proračunu za 2023. jer je subvencija djeci u privatnim vrtićima i dalje diskriminatorna unatoč prijedlogu i uputi Pravobraniteljice za djecu Republike Hrvatske. Za našu djecu grad i dalje ima namjeru izdvajati upola manje subvencije što znači da je svjesno iznova donio odluku o nastavku diskriminacije djece. S cijenom od 678kn mjesečno i planiranom upola manjom subvencijom od 1090kn i dalje su naša djeca zakinuta za gotovo 1000,00 kn mjesečno od Grada. Punimo svi jednako proračun, a Grad i dalje nastavlja s neravnomjernom i nepravednom raspodjelom sredstava. Zašto?  11.ANONIMNO: Želim povećanje sredstava i jednakost za svu djecu. Želim jednak iznos subvencija za svu djecu prema naputku pravobraniteljice RH  12.Karla Abramović: Iz proračuna je vidljivo da u sljedeće tri godine novac predviđen za subvencije neće biti dovoljan za održavanje trenutne cijene, odnosno jasno je da će doći do ponovnog povećanja cijene. S druge strane, iz proračuna je također vidljivo da su gradski vrtići dobili više novca u odnosu na privatne i vjerske vrtiće. Smatram da je takva podjela nekorektna kako prema djeci tako i prema njihovim roditeljima te da je iznos subvencija potrebno izjednačiti! Smatram da su sva djeca jednaka pohađala ona privatni ili gradski vrtić.  13.Antea Ružić : Smatram da bi rebalans proračuna trebao ići u smjeru da se izdvoji jednaki iznos subvencija prema naputku Pravobraniteljice za djecu Republike Hrvatske. Želim jednakost za svu djecu.  14.Petra Nižić: Ne slažem se sa činjenicom da se za djecu iz priv. Iivj. Vrtića izdvaja 1.120.000 EUR u naredne 3 godine. Želim povećanje sredstava i jednakost za svu djecu. Želim povećanje tih sredstava i jednakost za za svu djecu prema naputku pravobraniteljice RH  15.Ana Širinić Banovac i Antonio Banovac : Smatram da nije u redu ne dati jednaku subvenciju svakom djetetu ovog grada. Uzmite novac od subvencija te izgradite gradske vrtiće tako da nismo prisiljeni djecu upisivati u privatne i problem riješen.  **16.Dječji vrtić Osmijeh -Franka Ercegović:** Poštovani, sukladno članku sa službene web stranice Grada Šibenika (https://www.sibenik.hr/clanci/svi-roditelji-u-gradu-sibeniku-placat-ce-jednaku-cijenu-vrtica/11565.html ) evidentno je da je analiza poslovanja s Vaše strane završena. Mi kao dionici rasprave nismo pozvani na prezentaciju analize, te se mimo nas za naše poslovanje formirala i cijena prema roditeljima, a kako vidimo i iz Nacrta PROGRAMA JAVNIH POTREBA U PREDŠKOLSKOM ODGOJU I OBRAZOVANJU GRADA ŠIBENIKA ZA 2023. GODINU formirana je i cijena subvencije. zahtijevamo hitan poziv povjerenstva i termin sastanka s gradonačelnikom i povjerenstvom.  17.ANONIMNO: nezadovoljstvo prijedlogom proracuna grada sibenika 2023 2025 vezano za predskolske ustanove. smijesni ste i diskriminirate  18.ANONIMNO: Sredstva za financiranje privatnih i vjeskih ustanova su mala i roditelji ce plaćati zbog toga visoku cijenu vrtića.  19.ANONIMNO: Nacrt prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7.Smatram da Grad Šibenik u Nacrtu prijedloga javnih potreba u predškolskom odgoju i obrazovanju grada Šibenika za 2023. godinu, čl. 9. st. 3. nije omogućio svoj djeci jednaka prava, budući da Nacrt ne predviđa jednako sufinanciranje vrtića kojima je osnivač Grad Šibenik i predškolskih ustanova drugih osnivača na području Grada Šibenika. Također Grad Šibenik nije osigurao mogućnost upisa svoj djeci u vrtiće kojima je sam osnivač, sukladno s iznesenim Grad Šibenik diskriminira djecu i onemogućuje im jednak pristup predškolskom obrazovanju i odgoju.  20.Šibenska udruga mladih š.u.m.-Maja Šintić : Grad Šibenik objavio je na svojim stranicama dana 10.11. da će svi roditelji djece u Šibeniku plaćati jednaku cijenu dječjih vrtića bez obzira na Osnivača. Pretpostavka za izjednačavanje cijene vrtića je izjednačavanje iznosa subvencije koja je dosad disproporcionalno alocirana Gradu kao osnivaču dvije Ustanove. Prema prijedlogu, za 645 djece korisnika vrtića privatnih osnivača alocira se 1.120000.00 EUR ili 1736.43 EUR po djetetu godišnje ili 144.70 EUR mjesečno. Istovremeno, za djecu koja pohađaju vrtiće čiji je osnivač Grad Šibenik izdvaja se 4.245138.00 EUR ili 4.074 godišnje ili 339.50 EUR mjesečno po djetetu što je za 43% više nego u vrtićima privatnih osnivača iz čega proizlazi da, suprotno odredbi članka VIII. u kojem stoji da će cijena za roditelje biti izjednačena, subvencija za djecu neće biti izjednačena čime će se u nepovoljan položaj dovesti djeca koja pohađaju vrtiće privatnih osnivača. Apeliramo da Grad Šibenik omogući roditeljima djece jednak standard, jednaku kvalitetu i jednaku cijenu budući da su vrtići privatnih osnivača dio mreže predškolskih ustanova te da se djeca koja ih pohađaju ne mogu upisati u vrtiće čiji je osnivač Grad zbog nedostatka predškolske infrastrukture na rubnim dijelovima Grada i općenito. Ustanove za rani i predškolski odgoj preduvjet su za uključivanje žena na tržište rada, ali i izjednačavanja obrazovnih šansi djece što pokazuju sva recentna istraživanja utjecaja predškolskog odgoja i obrazovanja na obrazovne šanse djece. Zbog toga, prioritet svake politike trebao bi biti povećanje obuhvata djece u predškolskim ustanovama, kao i povećanje dostupnosti usluge ranog i predškolskog odgoja i obrazovanja. U uvjetima demografskog pada na području grada Šibenika, povećanje cijene vrtića, uz već realizirano povećanje cijene svih komunalnih usluga kontraproduktivna je politika u smislu rješavanja demografskih problema lokalne zajednice te dodatan udar na građane/ke u vremenu ekonomske krize. Zbog toga, Grad bi trebao učiniti prioritetnim kroz Ustanove ranog, predškolskog i osnovnoškolskog odgoja i obrazovanja, uključivanjem što većeg broja djece u jednako kvalitetan sustav omogućiti djeci kontinuiranu zaštitu i skrb s posebnom pažnjom na ranjive skupine u društvu. Iz članka III. u kojem su navedene prednosti pri upisu djece razvidno je kako se najniže na listi prioriteta za upis nalaze djeca smještena u udomiteljskim obiteljima i djeca korisnika zajamčene minimalne naknade, nakon djece samohranih i jednoroditeljskih obitelji (gdje je najčešće žena skrbnica) što je u neskladu s namjerom da se ekonomski ugrožena djeca uključe u sustav ranog i predškolskog odgoja i obrazovanja te da se poveća obuhvat djece (Strategija razvoja RH 2030, Strateški cilj 2.“Obrazovani i zaposleni ljudi“). Grad Šibenik trebao bi osigurati besplatan vrtić za ugrožene kategorije djece i prioritetno upisivati djecu samohranih roditelja i djecu iz jednoroditeljskih obitelji, kao i djecu korisnika ZMN te djecu drugih građana/ki koji ne koriste naknade iz sustava socijalne skrbi, ali razvidno žive bez mogućnosti da priušte rani i predškolski odgoj i obrazovanje u dječjem vrtiću.  21.Daniel Bernatović-Brankić; Valentina Žaja; Lorena Curavić; Antonia Nakić; Barbara Abramović: Prijedlog Proračuna grada Šibenika za razdoblje 2023.-2025. nije u skladu s potrebama građana grada Šibenika, a naročito s potrebama roditelja čija djeca pohađaju predškolske ustanove. Povećanje prijedloga stavke A101603 Programi u predškolskim ustanovama za 21,14% u 2023., 2024. i 2025. godini s ukupnim prijedlogom sredstava u visini 1.120.000 eura predstavlja povećanje mjesečne subvencije za dijete upisano u predškolske ustanove u iznosu od cca 25 eura koja nikako nije zadovoljavajuća za podmirenje ukupnih troškova polaznika ustanova predškolskog odgoja i obrazovanja te će kao takva dovesti do povećanja cijene za mene kao krajnjeg korisnika usluge. U proračunu je potrebno pronaći sredstva kroz preraspodjelu unutar drugih glava i aktivnosti kako bi se velikom broju korisnika ove usluge omogućila pristupačnija krajnja cijena. Mišljenja sam da se u ukupnom proračunu mogu pronaći sredstva za podizanje aktivnosti Programi u predškolskim ustanovama na način koji će i ostalim korisnicima proračuna omogućiti zadovoljavanje njihovih prava i potreba.  22.ANONIMNO: Članak 9. Nacrta Prijedloga programa javnih potreba u predškolskom odgoju i obrazovanju Grada Šibenika za 2023. Zastupam interese svoje obitelji – 3 člana Predloženi akt je prije svega diskriminirajuć, pa i ponižavajuć, sramota za Grad i Gradonačelnika  Primjedbu imam na čl. 9. iz kojeg proizlazi da su djeca koja idu u privatne vrtiće iz razloga što u gradskima nema mjesta; djeca koja su preko e-upisa upisana po istim kriterijima kao i djeca u gradskim vrićima, kojima oba roditelja rade i pune gradski proračun, ponovno diskriminirana za iznos od cca 1000kn. Dakle djeca s područja užeg centra grada, Baldekina, Šubičevca, Crnice i Vidika su više vrijedna nego djeca sa Meteriza, Brodarice, Ražina, Njivica, da ne spominjem Sitno Donje? Zašto bi dijete iz Ražina ili Brodarice, kojemu Grad nije omogučio vrtić na razumnoj udaljenosti od prebivališta (a u kojem ima mjesta za cijelu četvrt) bilo prisiljeno biti u lošijim uvjetima? Jer što je 1000kn manja subvencija, a s druge strane objava o jednakim cijenama za roditelje, nego puno lošiji uvjeti? Konkretno, po 1000kn lošiji uvjeti. Ako smatrate da je vrtiću dovoljno 1800kn po djetetu, i to privatnom vrtiću koje posluje pozitivno, gdje onda nestaje 1000kn po djetetu iz gradskih vrtića? Očito je i gradskima to višak, ako jedan privatnik (po vama) može funkcionirati sa tako malom svotom. Prijedlog je jasan: Ista subvencija po djetetu za svu djecu grada Šibenika, dokle god roditelji nemaju izbor, nego su životnim okolnostima (prebivalištem, radnim vremenom, itd) prisiljeni dati djecu u privatni vrtić. Privatni vrtići nisu izbor, nego potreba.  23.Filip Bosna: Nacrt prijedloga nije u skladu sa potrebama korisnika Smatram da Grad Šibenik nije detaljno uzeo u obzir potrebe svojih građana, odnosno djece koja zaslužuju jednaku subvenciju, a ne diskriminaciju zbog pohađanja privatnih i vjerskih vrtića, pogotovo dok grad ne nudi dovoljan kapacitet mjesta u gradskim vrtićima. U proračunu je stoga potrebno pronaći sredstva koja će krajnjim korisnicima proračuna omogućiti njihova prava i potrebe.  24.ANONIMNO : Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama grada Šibenika, a naročito s potrebama roditelja čija djeca pohađaju privatne i vjerske vrtiće. U gradu Šibeniku je za funkcioniranje vrtića potrebno mjesečno otprilike 2700,00 HRK pod djetetu. Zašto grad smatra da privatni i vjerski vrtići istu uslugu mogu obavljati za gotovo tisuću kuna manje po djetetu? Da li djeca privatnih i vjerskih vrtića gradu Šibeniku – prijatelju djece i dalje vrijede upola manje? Mišljenja sam da bi subvencija grada trebala biti jednaka za svako dijete.  25.Antonia Grubišić Jurković : Smeta me što je za djecu upisanu u privatne vrtiće želi izdvojiti 1120000,00 eura u naredne tri godine sto neće biti dovoljno da nam uplatnice ostanu na trenutnoj razini, a kamoli da se smanje. Želim jednakost za svu djecu i jednak iznos subvencije za svu djecu kako gradskih, tako i privatnih vrtića.  26.Hrvoje Puče: Programom javnih potreba u predškolskom odgoju je određena svota sredstava namijenjenih subvencioniranju troškova boravka djece u privatnim i vjerskim vrtićima u iznosu od 1120000 eura što pretvoreno u kune daje 1089 kn po djetetu mjesečno. Programom je predviđena i cijena koju će mjesečno plaćati roditelji djece koja borave u gradskim ali i privatnim i vjerskim vrtićima za što (kad se radi o privatnim i vjerskim vrtićima) grad nema ovlasti. Ukoliko bi privatni vrtići odredili cijenu od 90 eura mjesečno po djetetu prihodi bi im kod ovakve razine subvencija bili manji nego tekuće 2022. godine, troškovi zasigurno veći. Svatko razuman zna da bi ovakav Program privatne i vjerske vrtiće odveo u propast i više od 600 djece ostavio bez smještaja u vrtiću.  27.ANONIMNO: KAKO SE NA OVAJ NAČIN IZJEDNAČAVAJU DJECA. GRADSKIH I OSTALIH VRTIĆA? MI SMO TRAŽILI ISTE SUBVENCIJE PO DJETETU BEZ OBZIRA NA VRTIĆ A TO NIJE NAPRAVLJENO BEZ OBZIRA NA DIVAN ISTUP GRADONAČELNIKA O IZJEDNAČAVANJU..OVIM NACRTOM SVE PADA U VODU!ŽELIM NEKA SE TRANSPARENTNO IZRAČUNA KOLIKI JE IZNOS SUBVENCIJE PO DJETETU. TJ.KOLIKI IZNOS ĆE DOBIVATI DIJECA GRADSKIH A KOLIKO „ONIH DRUGIH“ VRTIĆA. TO ZANIMA SVE RODITELJE GRADA ŠIBENIKA!  28.Dajana Selak : Prijedlog sredstava koji je stavljen na raspolaganje za funkcioniranje ustanova privatnih i vjerskih vrtića je nedostatan za funkcioniranje istih, naročito u tržišnim uvjetima koji su nas zadesili zbivanjima u svijetu. Samim time djeca koja pohađaju priv. /vjerske vrtiće su zakinuta, a diskriminacija u pogledu subvencioniranja djece u gradu Šibeniku je poražavajuća. Smatram da Grad može i mora iznaći sredstva, odnosno u maniri dobrog gospodara pravedno raspodijeliti sredstva svim dionicima, a pogotovo djeci koja su vrlo bitna za budućnost grada, a posebice i zbog toga što se ista ta djeca već godinama zakidaju za financijska sredstva, dok druga (polaznici gradskih vrtića) uživaju mnogo veću svotu.  **29.ANONIMNO:** Grad Šibenik treba osigurati izdvajanje iz proračuna za svako dijete u istom iznosu bez obzira da li pohađa gradski ili privatni i vjerski vrtić  30.ANONIMNO:Nemam komentara. Nemam primjedbu  31.ANONIMNO:Ravnopravnost vjerskih i privatnih vrtića. Jednaki iznos subvencije prema naputku Pravobraniteljice za djecu RH.  32.ANONIMNO: Subvencije grada Šibenika prema djeci koja pohađaju vjerske i privatne vrtiće trebaju biti izjednačenje sa subvencijom koje se daju gradskim vrtićima jer svi mi roditelji dajemo ista davanja gradu .Ako je ukupni trošak grada za 2023.godinu za djete u gradskom vrtiću 2695.89 nikako taj trošak ne smije biti manji za djete u privatnom i vjerskom vrtiću. Prema naputku pravobraniteljice za djecu Republike Hrvatske želimo jednak iznos subvencija za svu djecu grada prijatelja djece Šibenika.  33.Marija Krnić: Smeta nas kao roditelje dvoje djece, da se za djecu upisanu u privatne i vjerske vrtiće želi izdvojiti 1.120.000,00 eura u naredne tri godine što svakako neće biti dovoljno da nam uplatnice ostanu na trenutnoj razini, a kamoli da se smanje. Mi želimo povećanje sredstava i jednakost za svu djecu! Želimo jednaki iznos subvencija prema naputku Pravobraniteljice za djecu Republike Hrvatske. Preračunato u jezik brojeva to iznosi – 1.710.494 eura!  na stranicama grada Šibenika objavljen je Nacrt prijedloga programa javnih potreba u predškolskom odgoju i obrazovanju grada Šibenika za 2023. godinu kao i prijedlog Proračuna za razdoblje 2023.-2025. Iz oba dokumenta jasno je vidljivo da se sredstva za djecu upisanu u privatnim i vjerskim vrtićima u 2023. godini podižu sa 900,00 na 1.090,00 kn, da je podizanje u gradskim vrtićima išlo sa 1.992,80 na 2.020,89 kn po djetetu. Kada se ukupna sredstva koja grad planira rasporediti na predškolski odgoj, a riječ je o 33.707.891,31 kn podijele na 1.687 djece (1.042 djece u gradskim i 645 djece u privatnim i vjerskim vrtićima) dobijemo prosječnu subvenciju od 1.665,08 kn.  34.Dječji vrtić Sunce-Jasna Grubišić: čl. 9. st. 3. Nacrta Prijedloga programa javnih potreba u predškolskom odgoju i obrazovanju grada Šibenika za 2023. godinu Zastupam interes 85 obitelji, 32 zaposlenika i Osnivača. Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7.  Kroz Nacrt je definirana planirana gradanja Dječjeg vrtića na Gomnjaniku. Obzirom na postojanje Dječjeg vrtića u Brodarici, točnije u ulici Gomnjanik, postavljam pitanje kako i zašto se iskazala potreba gradnje novog vrtića pokraj postojećeg koji djeluje od 2005.godine? MOLIM ODGOVOR Podržavajući gradnju novih vrtića logično je očekivati otvaranje novih zgrada vrtića na mjestima gdje ne postoji vrtić ili u mjestima gdje su ne adekvatni objekti Javnih vrtića, a tek onda gradnja pokraj privatnih i vjerskih, uvažavajući da je politika Grada težnja izgradnji isključivo svojih ustanova.  Nadalje zbog projekcije budućeg poslovanja i promišljanja o daljnjem poslovanju, molim navesti odgovore na sva pitanja:  1.Gdje se točno planira izgradnja vrtića (katastarska čestica)?  2.Koliko odgojnih skupina je planirano biti obuhvaćeno novim objektom?  3.Kad se očekuje početak i završetak gradnje dječjeg vrtića Gomljanik?  4.Kojim novcem se planira gradnja dječjeg vrtića Gomnjanik, europskim ili novcem iz Proračuna Grada (javnim)?  U čl. 9. točka 3. navodi se iznos od 1.120.000 eura planiran za potrebe ustanova predškolskog odgoja i obrazovanja (vrtići drugih osnivača) Grada Šibenika, popisanih u čl. 7. Nacrta, ne predstavlja zadovoljavajući iznos do ekonomske održivosti.  Temeljem kojeg Zakona Grad Šibenik ima pravo formiranja cijene prema roditeljima citiram „cijena usluge za roditelje bit će izjednačena sa cijenom usluge u predškolskim ustanovama čiji je osnivač Grad Šibenik“ (točka VIII stavak 3)?  Predlaže se pronalaženje sredstava unutar prijedloga Proračuna za 2023.-2025. kako bi se korisnicima usluga privatnih i vjerskih vrtića pomoglo sufinanciranjem boravka djece do ekonomske cijene u 2023. koju je osnivač naveo u Javnom pozivu kao i kroz komunikaciju e-mailovima analizom poslovanja unatrag mjesec dana.  35.ANONIMNO: Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7.Zelim da su sva djeca jednaka, da svi imaju jednaka prava. Ne da se razdvaja i gleda ko ide u gradski, ko u privatni vrtic. Djeca nisu nista kriva. Zelim da svi budu jednaki. Da su subvencije za svu djecu iste.  36.ANONIMNO: Nacrt prijedloga Programa javnih potreba u predškolskom odgoju nije i skladu sa potrebama korisnika navedenih u članku 7. Ponovno diskriminirate moje dijete koje pohađa privatni vrtić,prestrašno što radite a ja vam uredno plaćam prireze i poreze,sramota Pronađite sredstva iz proračuna jer ih imate samo ih ne želite pravilno raspodijeliti  37.Martina Erak Bačelić: Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7. Ne slažem se sa Nacrtom prijedloga jer smatram da planirani iznos (čl. 9.st3) za potrebe ustanova predškolskog odgoja i obrazovanja nije dostatan za normalno fukcioniranje predmetnih ustanova, a samim time za očekivati je najavljeno povećanje uplatnica prema roditeljima. Kao roditelj izražavam nezadovoljstvo sadašnjim stanjem, a ne želim ni zamisliti kako bi bilo da dođe do dodatnog povećanja davanja roditelja u privatnim i vjerskim vrtićima. Predlažem ukidanje dosadašnje diskirminatorne politike subvencioniranja djece, izjednačavanje subvencija sve djece Grada u jednakom iznosu te pronalaženje dodatnih sredstava unutar prijedloga Proračuna za 2023.-2025.  38.Antonia Landeka; Ivan Landeka Nacrt Prijedloga programa javnih potreba u predškolskom odgoju i obrazovanju grada Šibenika za 2023. godinu nije u skladu s potrebama korisnika navedenih u članku 7. U čl. 9. st. 3. navodi se iznos od 1.120.000 eura planiran za potrebe ustanova predškolskog odgoja i obrazovanja grada Šibenika, a popisane u čl. 7. Nacrta, a isti ne predstavlja zadovoljavajući iznos jer se radi o povećanju od svega 21% sredstava u odnosu na 2022. godinu. S obzirom da sam kao roditelj djece upisane u navedene ustanove već od rujna 2022. primoran plaćati cijenu veću 22% u odnosu na prethodnu pedagošku godinu, uvjerenja sam da će cijena usluge u 2023. godini rasti zbog općeg povećanja troškova kojima smo svi svjedoci. Smatram da grad Šibenik nije detaljno uzeo u obzir potrebe svojih građana, a radi se o skupini preko 1000 roditelja, koji svaki mjesec izdvajaju po 980,00 kn za pohađanje vrtića. Podizanje iznosa subvencije od strane grada planirano je u prosjeku oko 190,00 kn po djetetu što ne snižava ni trenutnu cijenu usluge, a kamoli cijenu usluge u 2023. godini. Stoga se predlaže pronalaženje sredstava unutar prijedloga Proračuna za 2023.-2025. kako bi se korisnicima usluga privatnih i vjerskih vrtića omogućila manja cijena kroz pravedniju raspodjelu subvencija cijene. | | | |
| Obrazloženje razloga za neprihvaćanje | Obrazloženje pod rednim brojem 1 do 38:  Radi se o procijenjenom iznosu, koji je podložan izmjenama Proračuna tijekom 2023. godine, jer stručna analiza financijskog poslovanja privatnih i vjerskih vrtića nije završena pri čemu u ukupno planiranom iznosu u Nacrtu prijedloga Programa javnih potreba u predškolskom odgoju i obrazovanju Grada Šibenika za 2023. godinu nije točno određena visina subvencije po pojedinom vrtiću. Traženje jednake subvencije za sve privatne i vjerske vrtiće nije utemeljeno na činjenicama zbog njihovih različitih ekonomskih cijena po djetetu. Predložena cijena za roditelje iznosit će 90 EUR za sve vrtiće na području grada neovisno o osnivaču. Razlika do ekonomske cijene po djetetu bit će subvencionirana od strane Grada u iznosu koji će pokazati stručna financijska analiza za svaki pojedini vrtić.  Nadalje slijedi obrazloženje za :  Pod rednim brojem 20. vezano za prijedlog o prioritetima za upis djece u vrtiće i besplatan vrtić za ugrožene kategorije djece – Grad Šibenik o prioritetima upisa odlučuje sukladno propisanom čl. 20. Zakona o predškolskom odgoju i obrazovanju (Narodne Novine br. 10/97,107/07, 94/13, 98/19 i 57/22). Osim toga, Odlukama o mjerilima za naplatu usluge u DV Smilje i DV Šibenska maslina, Grad Šibenik umanjuje cijenu usluge roditelju - korisniku usluga koji koristi prava iz socijalne skrbi.  Pod rednim brojem 34 vezano za upit gradnje novog vrtića na području Gomnjanika - Grad Šibenik generalno razmišlja o dugoročnim ulaganjima u izgradnju novih objekata predškolskog odgoja čime želi proširiti kapacitete javnih vrtića a time i raditi na poboljšanju standarda skrbi o djeci predškolske dobi .Slijedom navedenog odgovori na pitanja su sljedeći:  1.Na katastarskim česticama unutar prostora bivše vojarne Gominjak.  2.Koliko se procijeni da je moguće, a zatim optimalno.  3.Do te faze se još nije došlo, nadamo se čim prije.  4.Svim mogućim financijskim sredstvima koja budu na raspolaganju. | | | |
| Troškovi provedenog savjetovanja | Provedba javnog savjetovanja nije iziskivala dodatne financijske troškove. | | | |
| Tko je i kada izradio izvješće o provedenom savjetovanju? | Ime i prezime: Mirjana Žurić | Datum: 16. studenoga 2022. | | |

Klasa:601-04/22-01/08

Urbroj:2182-1-05/1-22-117

Šibenik, 16. studenoga 2022.